Document ID: 31986R3891

*****
ΚΑΝΟΝΙΣΜΟΣ (ΕΟΚ) αριθ. 3891/86 ΤΗΣ ΕΠΙΤΡΟΠΗΣ
της 19ης Δεκεμβρίου 1986
που τροποποιεί τον κανονισμό (ΕΟΚ) αριθ. 1813/84 περί των διαδικασιών εφαρμογής των διαφορικών ποσών για τους κραμβόσπορους, γογγυλόσπορους και ηλιανθόσπορους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1569/72 του Συμβουλίου της 20ής Ιουλίου 1972 περί ειδικών μέτρων για τους κραμβόσπορους, γογγυλόσπορους και ηλιανθόσπορους (1), όπως τροποποιήθηκε τελευταία από τον κανονισμό (ΕΟΚ) αριθ. 2679/85 (2), και ιδίως το άρθρο 7,
Εκτιμώντας:
ότι ο κανονισμός (ΕΟΚ) αριθ. 1813/84 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 3818/85 (4), καθιερώνει καθεστώς ελέγχου των κραμβόσπορων, γογγυλόσπορων και ηλιανθόσπορων που συναλάσσονται μεταξύ των κρατών μελών· ότι η εγγύηση που προβλέπεται στα πλαίσια του καθεστώτος ελέγχου στο άρθρο 11 του εν λόγω κανονισμού καταπίπτει εάν, σε προθεσμία εννέα μηνών, δεν προσκομιστεί η απόδειξη ότι οι σπόροι έχουν λάβει τον προβλεπόμενο προορισμό· ότι πρέπει, στην περίπτωση κατά την οποία η απόδειξη αυτή προσκομίζεται μεταγενέστερα, να προβλεφθεί προοδευτική κατάπτωση της εγγύησης·
ότι οι διατάξεις του παρόντος κανονισμού πρέπει να εφαρμόζονται στους φακέλους που δεν έχουν κλείσει κατά την ημερομηνία έναρξης της ισχύος του· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 13 παράγραφος 1 του κανονισμού (ΕΟΚ) αριθ. 1813/84, προστίθεται το ακόλουθο εδάφιο:
«Ωστόσο, εάν η απόδειξη που αναφέρεται στο πρώτο εδάφιο προσκομιστεί το αργότερο τον ένατο μήνα μετά από την ημερομηνία λήξης της προθεσμίας που αναφέρεται στο ίδιο εδάφιο, η εγγύηση αποδίδεται, μετά από αφαίρεση ποσού ίσου με το 10 % της εγγυήσεως που έχει συσταθεί, για κάθε μήνα ή μέρος του μήνα καθυστέρησης στην προσκόμιση της εν λόγω απόδειξης.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Μετά από αίτηση του ενδιαφερόμενου, εφαρμόζεται στους φακέλους που δεν έχουν κλείσει κατά την ημερομηνία έναρξης ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 1986.

Labels: 2
17
19
11